**Výzva na predkladanie žiadostí o poskytnutie prostriedkov mechanizmu na podporu obnovy a odolnosti**

|  |  |
| --- | --- |
| **Kód výzvy:** | **03I03-29-V05** |
| **Názov výzvy:** | **Nákup nových intermodálnych prepravných jednotiek (IPJ)** |
| **Komponent:** | **3 - Udržateľná doprava** |
| **Reforma/investícia:** | **Investícia 3 - Rozvoj intermodálnej nákladnej dopravy** |
| **Právny predpis, na základe ktorého sa prostriedky mechanizmu poskytujú:** | **Zákon č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov** |
| **Cieľ výzvy:** | **Zvýšiť objem prepraveného tovaru v ekologickej intermodálnej doprave,**  **čím sa znížia emisie CO2 v doprave a zlepší kvalita ovzdušia** |
| **Schéma pomoci:** | **SA.64465 (2021/N) Schéma štátnej pomoci na podporu rozvoja**  **kombinovanej dopravy**  [**https://www.antimon.gov.sk/sa64465/?csrt=8692253470984271052**](https://www.antimon.gov.sk/sa64465/?csrt=8692253470984271052)  **SA.109419 (2023/N) Schéma štátnej pomoci na podporu rozvoja kombinovanej dopravy z prostriedkov Plánu obnovy a odolnosti Slovenskej republiky v znení dodatku č. 1**  [**https://www.antimon.gov.sk/sa109419/?csrt=17355875597412375844&undefined=undefined**](https://www.antimon.gov.sk/sa109419/?csrt=17355875597412375844&undefined=undefined) |
| **Účel výzvy:** | **Podporiť rozvoj kombinovanej dopravy nákupom nových IPJ a tým presunúť tovarové toky z ciest na ekologickejší mód dopravy.** |

|  |  |
| --- | --- |
| 1. **FORMÁLNE NÁLEŽITOSTI** | |
| **Identifikačné údaje a kontaktné údaje vykonávateľa** | |
| Názov vykonávateľa: | **Ministerstvo dopravy Slovenskej republiky**  Sekcia stratégie a plánovania |
| Adresa vykonávateľa: | **Námestie slobody 6, 810 05 Bratislava** |
| Kontaktné údaje vykonávateľa: | Webová adresa: www.mindop.sk  E-mailová adresa: intermodal@mindop.sk  Telefonický kontakt: +421 2 / 594 94 511 |
| **Trvanie výzvy** | |
| Vyhlásenie výzvy: | 30. 6. 2025 |
| Uzavretie výzvy: | 31. 8. 2025 |
| **Indikatívna výška prostriedkov mechanizmu určených na výzvu (alokácia)** | |
| **3 863 000, 00** **Eur bez DPH** | |
| **Miesto a spôsob podania žiadosti o poskytnutie prostriedkov mechanizmu** | |
| Žiadateľ vypracuje Žiadosť o poskytnutie prostriedkov mechanizmu (ďalej len „ŽoPPM“) prostredníctvom Informačného a monitorovacieho systému plánu obnovy (ďalej len „ISPO“), ktorý je registrovaným žiadateľom dostupný na webovom odkaze <https://ispo.planobnovy.sk/app/vyzvy>.  Nevyhnutnou podmienkou predloženia ŽoPMM je registrácia žiadateľa v systéme ISPO. Postup registrácie je uvedený na webovom sídle <https://ispo.planobnovy.sk/app/vyzvy> v časti „Registrácia“.  Upozorňujeme žiadateľov, že registrácia žiadateľov v systéme ISPO je bez časového obmedzenia a nenahrádza samotné podanie ŽoPMM.  Po zaregistrovaní žiadateľa v ISPO je možné pristúpiť k vyplneniu formulára ŽoPMM a nahratiu všetkých povinných príloh ku konkrétnej zverejnenej výzve[[1]](#footnote-2) priamo v systéme ISPO, ktorý žiadateľa prevedie jednotlivými krokmi.  Následne žiadateľ:   1. **predloží** vykonávateľovi **vyplnený formulár ŽoPMM a všetky povinné prílohy ŽoPPM,** prípadne ďalšie dokumenty preukazujúce splnenie podmienok poskytnutia prostriedkov mechanizmu **prostredníctvom ISPO (**<https://ispo.planobnovy.sk/app/vyzvy>) tak, že zaeviduje, potvrdí „odkliknutím“ vyplnený formulár ŽoPPM vrátane všetkých príloh v ISPO[[2]](#footnote-3) a **zároveň** 2. **doručí „sumár ŽoPPM“ vygenerovaný v ISPO bez príloh** vykonávateľovi podpísaný kvalifikovaným elektronickým podpisom **v elektronickej forme** *(ako prílohu k elektronickému podaniu prostredníctvom elektronickej schránky vykonávateľa zriadenej v rámci Ústredného portálu verejnej správy* [*www.slovensko.sk*](http://www.slovensko.sk) *cez službu „všeobecná agenda“)* do **5 pracovných dní** od vygenerovania sumáru v ISPO.   Upozorňujeme žiadateľov, že **za doručené ŽoPPM sa budú považovať** len tie žiadosti, ktoré boli odoslané v systéme ISPO a zároveň bol doručený „sumár ŽoPPM“ elektronicky prostredníctvom portálu [www.slovensko.sk](http://www.slovensko.sk) cez službu „všeobecná agenda“ vykonávateľovi v stanovenom termíne uzavretie výzvy.  ŽoPPM, ktorá bude odoslaná len v systéme ISPO a „sumár ŽoPPM“ nebude doručený vykonávateľovi aj v elektronickej podobe do dátumu uzavretia výzvy prostredníctvom portálu [www.slovensko.sk](http://www.slovensko.sk) cez službu „všeobecná agenda“, sa **nebude považovať za podanú** a nebude zaradená do procesu posudzovania ŽoPPM. Sumár **ŽoPPM** musí byť podpísaný elektronickým podpisom prislúchajúcim štatutárnemu orgánu žiadateľa alebo členovi štatutárneho orgánu žiadateľa, prípadne splnomocneného zástupcu štatutárneho orgánu žiadateľa alebo člena štatutárneho orgánu žiadateľa.  Z technických dôvodov je možné používať len štandardné formáty dokumentov (.doc, .xls a .pdf. a pod.). Nie je možné používať kompresné formáty (.zip, .rar a pod.). Povinnosť predkladania príloh vo forme elektronických dokumentov sa vzťahuje k dokumentom v rozsahu maximálne 50 MB). Dokumenty prekračujúce rozsah 50 MB alebo tie dokumenty, ktoré nie sú dostupné v elektronickej podobe, je žiadateľ povinný predložiť v listinnej podobe v lehote 5 pracovných dní od odoslania elektronického podania.  V prípade, že listinné prílohy nebudú doručené do 10 pracovných dní odo dňa odoslania elektronickej ŽoPPM, bude ŽoPPM považovaná za neúplnú, a žiadateľ bude vyzvaný na jej doplnenie. K dokumentom žiadateľ priloží písomný prípis, v ktorom uvedie, že dokumenty dokladá k elektronickej ŽoPPM.  **Dátum doručenia ŽoPPM**  Žiadateľ môže doručiť ŽoPPM kedykoľvek od vyhlásenia výzvy až do uzavretia výzvy.  Rozhodujúcim dátumom na splnenie včasného doručenia ŽoPPM je dátum doručenia „sumáru ŽoPPM“ do elektronickej schránky vykonávateľa na ÚPVS, pričom za deň doručenia elektronickej ŽoPPM považuje deň, kedy došlo k vygenerovaniu oznámenia o jej doručení vykonávateľovi.  Elektronická ŽoPPM, ktorej prílohy budú doručované listinne, sa považuje za doručenú dňom doručenia elektronickej ŽoPPM do elektronickej schránky a doručením listinných príloh. | |
| **Iné formálne náležitosti** | |
|  | |

|  |
| --- |
| 1. **PODMIENKY POSKYTNUTIA PROSTRIEDKOV MECHANIZMU** |
| **Oprávnenosť projektu**  Oprávnenými projektami na poskytnutie prostriedkov mechanizmu sú projekty na nákup nových IPJ pre rozvoj intermodálnej nákladnej dopravy, ktorými sú manipulovateľné cestné návesy (návesy prekladané žeriavom), dvojité paletové kontajnery (Pallet Wide Container), výmenné nadstavby na cestné nákladné automobily a špeciálne prepravné jednotky pre intermodálnu nákladnú dopravu, vrátane nových inovatívnych technológií IPJ. Novonadobudnuté IPJ musí žiadateľ zaregistrovať v súlade s platnými slovenskými právnymi predpismi. Pri týchto projektoch sa očakáva, že dôjde k nárastu objemu intermodálnej nákladnej dopravy, k trvalému presunu nákladnej prepravy z cesty na železničnú alebo vodnú dopravu, čím sa prispeje k zníženiu environmentálnej záťaže. Projekt nebude viesť k deformácii hospodárskej súťaže na príslušných trhoch, najmä medzi jednotlivými druhmi dopravy v takom rozsahu, aký poškodzuje spoločný záujem.  Pri týchto projektoch sa prostriedky mechanizmu poskytnú tým žiadateľom, ktorí budú prevádzkovať intermodálnu nákladnú dopravu alebo jej časť tak, že pri prepravách s použitím podporovaných IPJ bude začiatok a/alebo koniec prepravného reťazca intermodálnej nákladnej dopravy ležať na území Slovenska a zmena druhu dopravy (prekládka) bude realizovaná na území Európskej únie.  Podporované IPJ sa budú využívať minimálne v rozsahu 80% výkonov v systémoch intermodálnej nákladnej dopravy Slovenska po dobu najmenej 5 rokov od nadobudnutia (pod nadobudnutím sa rozumie celková úhrada za IPJ dodávateľovi podľa projektu).  Hodnota 80% výkonov v rámci systémov intermodálnej nákladnej dopravy Slovenska znamená, že minimálny počet prekládok na území EÚ v sledovanom období musí byť 20 za rok, čo zohľadňuje prepravné možnosti intermodálnej dopravy (priemerná doba obratu IPJ medzi SR – zahraničie – SR).  Systémom intermodálnej nákladnej dopravy Slovenska sa rozumie taký systém, kde začiatok a/alebo koniec prepravného reťazca intermodálnej nákladnej dopravy leží na území Slovenskej republiky.  Sledovaným obdobím sa rozumie jeden kalendárny rok. Ak je sledované obdobie kratšie ako kalendárny rok bude požiadavka na minimálny počet zmien druhu dopravy na území Slovenska pomerovo znížená na najbližšie vyššie celé číslo.  Žiadateľ musí mať IPJ, na ktorých nákup mu boli poskytnuté prostriedky mechanizmu, vo svojom vlastníctve počas celej tejto doby. IPJ, na ktoré boli poskytnuté prostriedky mechanizmu nesmú byť počas celej tejto doby zaťažené záložným právom v prospech iných subjektov, s výnimkou financujúcich bánk v prípade financovania cez úverové zdroje.  Za účelom pravidelného získavania informácií o implementácií projektu je žiadateľ povinný vykonávateľovi predkladať v stanovených termínoch podľa článku 4, odsek 4.1.2 Zmluvy o poskytnutí prostriedkov mechanizmu na podporu obnovy a odolnosti monitorovacie správy, ktoré okrem iného budú obsahovať celkové dopravné výkony po železnici na území SR s podporovanými IPJ ako aj dostupné údaje o výkonoch realizovaných s týmito IPJ v intermodálnej nákladnej doprave celkovo. Prílohami ku správam budú príslušné nákladné listy k danej IPJ.  Ak žiadateľ nedosiahne v sledovanom období minimálny počet zmien druhu dopravy (prekládok) každej IPJ - 20 za rok na území EÚ, bude musieť poskytnuté prostriedky mechanizmu čiastočne alebo celkom vrátiť. Za každé začaté 1% nesplnenia požadovaného prahu bude žiadateľ (budúci prijímateľ) povinný vrátiť 1% prostriedkov mechanizmu. Sledovaným obdobím sa rozumie jeden kalendárny rok.  Projekt musí byť v čase podania ŽoPPM procesne pripravený. Žiadateľ musí predložiť životaschopný a dlhodobo rentabilný projekt využitia investície vrátane dôkazu, že by sa investícia bez poskytnutej podpory neuskutočnila a lebo uskutočnila v menšom rozsahu.  Cieľom projektu je presun, resp. nárast objemu prepráv tovaru z ciest na železničnú alebo vnútrozemskú vodnú dopravu. V rámci projektu žiadateľ opíše spôsob, ako plánuje použiť podporované IPJ vrátane zvozu a rozvozu cestnou dopravou, ak sa uskutoční. Súčasťou projektu musí byť aj rozpis oprávnených výdavkov nakupovaných IPJ.  Trasy, na ktorých sa podporované IPJ budú používať, musia:  - začínať alebo končiť na území SR,  alebo  - začínať a končiť na území SR,  pričom zmena druhu dopravy (prekládka) každej IPJ musí byť uskutočnená na území EÚ.  Na tranzitné prepravy sa prostriedky mechanizmu neposkytujú. Na určenie režimu prepravy sa posudzuje prepravný reťazec intermodálnej nákladnej dopravy podľa tohto bodu.  **Forma preukázania a spôsob posúdenia:** ŽoPPM, časť. III. Opis projektu - vypracovaný projekt a harmonogram a rozpis nákladov na nákup nových IPJ, počas implementácie projektu predloženie monitorovacích správ. |
| 1. **Podmienka oprávnenosti žiadateľa** |
| Oprávnenými žiadateľmi v rámci výzvy sú subjekty pôsobiace v odvetví nákladnej dopravy súvisiacom s intermodálnou dopravou, ako sú:   * železničné podniky, * cestní nákladní dopravcovia, * prevádzkovatelia intermodálnej nákladnej dopravy, * zasielatelia.   Všetci oprávnení žiadatelia musia mať sídlo na území Slovenska a musia byť zapísaní v registri partnerov verejného sektora. |
| **Spôsob preukázania podmienky zo strany žiadateľa:** |
| ŽoPPM, časť I. Identifikačné údaje žiadateľa a ŽoPPM, časť III. Opis projektu, príloha P5 – súhrnné čestné vyhlásenie. |
| **Spôsob overenia podmienky zo strany vykonávateľa:** |
| Kontrola predložených dokladov a obchodného registra žiadateľa. |
| 1. **Podmienka doručenia žiadosti včas a v stanovenej forme** |
| Žiadateľ je povinný doručiť žiadosť **včas** a v **stanovenej forme.**   * Žiadosť je doručená včas, ak sú splnené nasledovné podmienky: Žiadateľ môže doručiť ŽoPPM kedykoľvek od vyhlásenia výzvy až do uzavretia výzvy, t.j. od **30.6.2025 do 31.8.2025.** * Rozhodujúcim dátumom na splnenie včasného doručenia ŽoPPM je dátum doručenia „sumáru ŽoPPM“ do elektronickej schránky vykonávateľa na ÚPVS, pričom za deň doručenia elektronickej ŽoPPM považuje deň, kedy došlo k vygenerovaniu oznámenia o jej doručení vykonávateľovi. * Elektronická ŽoPPM, ktorej prílohy budú doručované listinne, sa považuje za doručenú dňom doručenia elektronickej ŽoPPM do elektronickej schránky a doručením listinných príloh. * ŽoPPM je doručená v **stanovenej forme**, ak je podaná na základe výzvy, spôsobom a za podmienok určených vo výzve a sú splnené nasledovné podmienky:Základnou požiadavkou vyjadrujúcou záujem žiadateľa o poskytnutie prostriedkov mechanizmu je predloženie vyplnenej ŽoPPM, vrátane všetkých povinných príloh.   **2.1. Povinné prílohy ŽoPPM**  a) tabuľkové prílohy k opisu projektu – príloha P1,  b) formulár s údajmi potrebnými na vyžiadanie výpisu z registra trestov alebo Výpis z registra trestov  žiadateľa alebo k osobe štatutárneho orgánu alebo člena štatutárneho orgánu žiadateľa – príloha P4,  c) súhrnné čestné vyhlásenie žiadateľa – príloha P5, o tom, že:   * organizácia nie je podnik, voči ktorému sa uplatňuje vrátenie štátnej pomoci na základe predchádzajúceho rozhodnutia Európskej komisie, v ktorom bola táto štátna pomoc označená za neoprávnenú a nezlučiteľnú s vnútorným trhom. * organizácia je zapísaná v registri partnerov verejného sektora podľa Zákona č. 315/2016 Z. z. v znení neskorších predpisov. * súhlasí so spracovaním osobných údajov podľa Zákona č. 18/2018 Z. z. v znení neskorších predpisov. * organizácia nežiada o prostriedky mechanizmu na účel, na ktorý sú mu poskytované prostriedky z iných zdrojov EÚ alebo iných nástrojov pomoci poskytnutej SR zo zahraničia alebo z iných verejných zdrojov, ktoré by predstavovalo dvojité financovanie. * organizácia má usporiadané finančné vzťahy so štátnym rozpočtom za predchádzajúci rozpočtový rok, nemá nedoplatky na daniach, s výnimkou daní, ktorých správcom je obec, nemá nedoplatky na poistnom na verejné zdravotné poistenie, nemá nedoplatky na poistnom na sociálne poistenie a/alebo na príspevkoch na starobné dôchodkové sporenie. * organizácia nie je podnik v ťažkostiach podľa Oznámenia EK č. 2014/C 249/01 o Usmernení o štátnej pomoci na záchranu a reštrukturalizáciu nefinančných podnikov v ťažkostiach a podľa Nariadenia (EÚ) č.651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy o fungovaní EÚ.   **2.2. Projekt**  Projekt obsahuje najmä:   * názov projektu, * základné indikátory projektu (podľa vzoru, tabuľková Príloha P1) * technický popis a počet nakupovaných nových IPJ, * predpokladaný počet realizovaných prepráv a predpokladaný realizovaný výkon podporenými IPJ. * popis dopravných relácií (začiatok a koniec prepravného reťazca intermodálnej nákladnej dopravy, * predpokladaný počet km železničného úseku na území EÚ, predpokladaný počet km železničného úseku na území Slovenska), na ktorých sa budú podporované IPJ používať (IPJ môžu byť používané na viacerých dopravných reláciách), * popis súčasného stavu a zdôvodnenie potreby realizácie projektu (popis súčasného stavu, predpokladaný prínos projektu, zdôvodnenie potreby poskytnutia prostriedkov mechanizmu, efektívnosť investície, naplnenie očakávaných cieľov realizáciou projektu), * harmonogram nákupu IPJ, * údaje o spolufinancovaní projektu v EUR, * cenový prieskum (cenové ponuky od minimálne dvoch dodávateľov, ak existujú. V prípade, že existuje iba jeden dodávateľ, je žiadateľ túto skutočnosť písomne zdôvodniť alebo doložiť relevantným dokladom ), * prehľad celkových príjmov a výdajov (podľa vzoru, tabuľková Príloha P1), ktorým sa preukazuje kritérium nevyhnutnosti * iné podstatné informácie |
| **Spôsob preukázania podmienky zo strany žiadateľa** |
| Žiadateľ predloží vyplnenú ŽoPPM včas, vrátane všetkých povinných príloh. |
| **Spôsob overenia podmienky zo strany vykonávateľa** |
| Vykonávateľ overí dátum, formu a povinné prílohy predloženej ŽoPPM. |
| 1. **Podmienka bezúhonnosti žiadateľa** |
| Prostriedky mechanizmu nemôže vykonávateľ poskytnúť osobe, ktorá bola právoplatne odsúdená za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody. Prostriedky mechanizmu nemožno poskytnúť ani právnickej osobe, ktorej štatutárny orgán alebo člen štatutárneho orgánu, riadiaceho orgánu alebo dozorného orgánu bol právoplatne odsúdený za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody.  Žiadateľ, štatutárny orgán žiadateľa ani žiadny jeho člen, prokurista/-i žiadateľa, partner, štatutárny orgán partnera ani žiadny jeho člen, prokurista/-i partnera ani iná osoba konajúca v mene žiadateľa alebo partnera nemôžu byť v čase podania žiadosti ani počas trvania zmluvného vzťahu právoplatne odsúdení za niektorý z nasledujúcich trestných činov: trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody. |
| **Spôsob preukázania podmienky zo strany žiadateľa** |
| ŽoPPM, výpis z registra trestov žiadateľa alebo Príloha P4 - formulár s údajmi potrebnými na vyžiadanie výpisu z registra trestov.  *Pozn.: V prípade, že žiadateľ nedoloží výpis z registra trestov, bude žiadateľ povinný predložiť formulár s údajmi potrebnými na vyžiadanie výpisu z registra trestov, tento výpis bude vyžiadaný vykonávateľom z informačného systému verejnej správy, na základe údajov poskytnutých v Prílohe P4 podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii).* |
| **Spôsob overenia podmienky zo strany vykonávateľa** |
| Kontrola výpisu z registra trestov alebo formulára (Príloha P4 k ŽoPPM) s údajmi potrebnými na vyžiadanie výpisu z registra trestov. |
| 1. **Podmienka, že žiadateľ nie je evidovaný v EDES** |
| Podmienka poskytnutia prostriedkov mechanizmu je, že žiadateľ nie je evidovaný v Systéme včasného odhaľovania rizika a vylúčenia (EDES) ako vylúčená osoba alebo subjekt (v zmysle článku 135 a nasledujúcich nariadenia č. 2018/1046). |
| **Spôsob preukázania podmienky zo strany žiadateľa** |
| Na preukázanie splnenia tejto podmienky poskytnutia prostriedkov mechanizmu vykonávateľ vyžaduje čestné vyhlásenie žiadateľa. |
| **Spôsob overenia podmienky zo strany vykonávateľa** |
| Vykonávateľ je oprávnený skontrolovať plnenie tejto podmienky poskytnutia prostriedkov mechanizmu prostredníctvom. <https://ec.europa.eu/budget/edes/index_en.cfm> / kedykoľvek počas konania o ŽoPPM. |
| 1. **Podmienky týkajúce sa štátnej pomoci** |
| **Realizovateľnosť projektu v oprávnenom období POO**  Nákup nových IPJ podľa harmonogramu musí byť reálne a vecne realizovaný v období od podania žiadosti do najneskôr 31.03.2026. Spôsob preverovania a spôsob overovania podmienok poskytnutia prostriedkov mechanizmu týkajúcej sa štátnej pomoci bude prebiehať v súlade s pravidlami EÚ a SR pre štátnu pomoc a zákonom č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci) a v súlade so Schémou štátnej pomoci na podporu rozvoja kombinovanej dopravy z prostriedkov Plánu obnovy a odolnosti Slovenskej republiky SA.64465 (2021/N) v znení dodatku č. 1 - SA.109419 (2023/N).  V zmysle testu štátnej pomoci ide o hospodársku činnosť. Prostriedky mechanizmu predstavujú štátnu pomoc poskytovanú v súlade s pravidlami EÚ a SR pre štátnu pomoc a zákonom č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci) a sú poskytované v súlade so Schémou štátnej pomoci na podporu rozvoja kombinovanej dopravy z prostriedkov Plánu obnovy a odolnosti Slovenskej republiky SA.64465 (2021/N) v znení dodatku č. 1 - SA.109419 (2023/N). |
| 1. **Podmienka týkajúce sa dvojitého financovania** |
| Prostriedky mechanizmu nie je možné poskytnúť prijímateľovi a/alebo partnerovi, ktorý prijíma dotáciu, príspevok, grant alebo inú formu pomoci na financovanie tých istých výdavkov a ktorá by predstavovala dvojité financovanie. Prostriedky mechanizmu nie je možné poskytnúť prijímateľovi a/alebo partnerovi, ktorý prijíma dotáciu, príspevok, grant alebo inú formu pomoci na financovanie tých istých výdavkov a ktorá by predstavovala dvojité financovanie.  Dvojitým financovaním sa rozumie aj situácia, ak sa k výsledku daného opatrenia alebo jeho časti (projekt) dospeje nielen použitím prostriedkov mechanizmu, ale aj využitím iných zdrojov z rozpočtu EÚ, pričom takéto použitie nebolo vopred indikované EK v rámci Plánu obnovy a zohľadnené v nákladovom ohodnotení príslušnej investície alebo reformy. Zároveň sa za dvojité financovanie môže považovať aj situácia, ak výsledok danej operácie (bez ohľadu na spôsob preukazovania zrealizovania opatrenia) je vykazovaný EK v rámci rôznych nástrojov podpory.  Žiadateľ musí preukázať, že nežiada o prostriedky mechanizmu na účel, na ktorý sú mu poskytované prostriedky z iných zdrojov EÚ alebo iných nástrojov pomoci poskytnutej SR zo zahraničia alebo z iných verejných zdrojov, ktoré by predstavovalo dvojité financovanie.  V prípade združenia žiadateľ prehlasuje túto skutočnosť za všetkých členov združenia. |
| **Spôsob preukázania podmienky zo strany žiadateľa** |
| ŽoPPM, časť III. Opis projektu-harmonogram a rozpis nákladov na nákup IPJ.  ŽoPPM, Príloha P5 – súhrnné čestné vyhlásenie žiadateľa aj o tom, že nežiada o prostriedky mechanizmu na účel, na ktorý sú mu poskytované prostriedky z iných zdrojov EÚ alebo iných nástrojov pomoci poskytnutej SR zo zahraničia alebo z iných verejných zdrojov, ktoré by predstavovalo dvojité financovanie. |
| **Spôsob overenia podmienky zo strany vykonávateľa** |
| Počas implementácie projektu kontrola harmonogramu nákupu IPJ.  Kontrola predloženého čestného vyhlásenia o tom, že nežiada o prostriedky mechanizmu na účel, na ktorý sú mu poskytované prostriedky z iných zdrojov EÚ alebo iných nástrojov pomoci poskytnutej SR zo zahraničia alebo z iných verejných zdrojov, ktoré by predstavovalo dvojité financovanie |
| 1. **Podmienka oprávnenosti projektu** *(účel využitia prostriedkov mechanizmu)* |
| Realizáciou projektu musí dôjsť k naplneniu stanoveného cieľa. |
| **Spôsob preukázania podmienky zo strany žiadateľa** |
| Predloženie formuláru ŽoPPM vrátane opisu projektu. |
| **Spôsob overenia podmienky zo strany vykonávateľa** |
| Overenie a posúdenie predloženej ŽoPPM a opisu projektu. |
| 1. **Podmienka oprávnenosti výdavkov** |
| Oprávnené výdavky sú preukázateľné identifikovateľné výdavky súvisiace s realizáciou oprávneného projektu (viď. 2.3.). Oprávnenými výdavkami sú preukázateľné identifikovateľné výdavky vynaložené v súvislosti s nákupom nových IPJ.  Za oprávnené výdavky sa nepovažujú výdavky vynaložené pred podaním písomnej žiadosti (ŽoPPM), výdavky vynaložené v súvislosti s vypracovaním projektu, bankové poplatky a iné nešpecifikované výdavky, ktoré bezprostredne nesúvisia s prípravou a realizáciou oprávneného projektu. Medzi oprávnené výdavky nie je možné zahrnúť ani daň z pridanej hodnoty.  Oprávnené výdavky sú výdavky realizované v období odo dňa podania žiadosti (ŽoPPM) do 31. 3. 2026, a to:  - nákup nových IPJ (tzn. nákupná cena nových IPJ)  - výdavky spojené s povinnou publicitou projektu v maximálnej výške 2.000,- EUR.  Neoprávnené výdavky sú napr. :  - výdavky mimo oprávneného obdobia, výdavky nezahrnuté v projekte ako oprávnené, pri kontrole  neuznané výdavky alebo výdavky nad rámec limitov,  - výdavky súvisiace s vypracovaním projektu,  - bankové poplatky, clá,  - iné nešpecifikované výdavky priamo nesúvisiace s projektom,  - DPH.  **Maximálna výška prostriedkov mechanizmu**  Prostriedky mechanizmu sa poskytujú na nákup nových IPJ vo forme úhrady do výšky **maximálne 30% oprávnených výdavkov.** Prostriedky mechanizmu sa poskytujú po splnení podmienok poskytnutia prostriedkov mechanizmu a podpise zmluvy o poskytnutí prostriedkov mechanizmu formou **refundácie**, na základe písomnej žiadosti o platbu žiadateľa a predložených uhradených účtovných a daňových dokladov preukazujúcich skutočnú výšku oprávnených výdavkov na obstaranie nových IPJ.  **Prehľad obstarávacích cien jednotlivých typov IPJ**  Žiadateľ je povinný v projekte predložiť cenové ponuky platné v čase predkladania ŽoPPM od minimálne dvoch dodávateľov (ak na daný typ IPJ existujú. V prípade, že existuje iba jeden dodávateľ, je žiadateľ túto skutočnosť písomne zdôvodniť alebo doložiť relevantným dokladom).  Cenová ponuka musí obsahovať jednotkové ceny IPJ bez DPH. |
| **Spôsob preukázania podmienky zo strany žiadateľa** |
| ŽoPPM, časť III. Opis projektu, cenové ponuky dodávateľov IPJ. |
| **Spôsob overenia podmienky zo strany vykonávateľa** |
| Kontrola vyššie uvedených dokladov, faktúr, dodacích listov. |
| 1. **Podmienka dosiahnutia minimálneho počtu bodov** |
| V rámci bodového hodnotenia projektu musí posudzovaný projekt dosiahnuť minimálne 60 bodov podľa kritérií uvedených v časti C. |
| **Spôsob preukázania podmienky zo strany žiadateľa** |
| ŽoPPM, časť III. Opis projektu, cenové ponuky dodávateľov IPJ. |
| **Spôsob overenia podmienky zo strany vykonávateľa** |
| Overenie a posúdenie predloženej ŽoPPM a opisu projektu. |
|  |
| 1. **SPÔSOB URČENIA PORADIA ŽIADOSTÍ O POSKYTNUTIE PROSTRIEDKOV MECHANIZMU** |
| 1. **Kritériá na určenie poradia žiadostí o poskytnutie prostriedkov mechanizmu** |
| **Kritériá posúdenia**  Každý posudzovaný projekt môže dosiahnuť maximálny počet 100 bodov. Váhové kritériá sú rozdelené do dvoch základných skupín:   1. **Dopravné operácie:** skupina definujúca objem dopravných operácií, kde maximálny počet bodov projektu predstavuje 80 bodov, z toho:   Počet realizovaných prepráv: 0 až 40 bodov  Realizovaný výkon TEUkm na sieti ŽSR: 0 až 40 bodov   1. **Dôveryhodnosť, životaschopnosť, udržateľnosť:** skupina definujúca okrem dôveryhodnosti, životaschopnosti projektu rovnako tak aj udržateľnosť projektu z environmentálneho pohľadu, kde maximálny počet bodov projektu predstavuje 20 bodov, z toho:   Dôveryhodnosť a životaschopnosť projektu: 0 až 20 bodov  **Podrobná špecifikácia jednotlivých váhových kritérií:**  Počet realizovaných prepráv: 0 až 40 bodov  Kritériom posúdenia je očakávaný počet prepráv realizovaných podporenými IPJ v sledovanom období na sieti ŽSR. Ukazovateľom je počet nakládok na území SR, ak prepravný reťazec začína na území SR alebo vykládok na území SR, ak prepravný reťazec končí na území SR v rámci definovaných prepravných relácií na ktorých sú IPJ využité v prepravnom reťazci kombinovanej dopravy. Čím je počet takýchto manipulácií väčší, tým je miera úspešnosti projektu vyššia.  Najvyšší počet bodov získa projekt s najvyšším počtom prepráv. Zvyšné projekty získajú počty bodov na základe ich pomerného zastúpenia k projektu s najvyšším počtom prepráv (tzn. 40 bodov predstavuje hodnotu 100%, zvyšné projekty získajú počty bodov pomerovo na základe princípu priamej úmery).  Realizovaný výkon: 0 až 40 bodov  Kritériom posúdenia je očakávaný počet realizovaných výkonov podporenými IPJ v sledovanom období v hodnote TEUkm na sieti ŽSR. Čím je výkon vyšší, tým je miera úspešnosti projektu vyššia.  Najvyšší počet bodov získa projekt s najvyšším výkonom prepráv TEUkm na sieti ŽSR. Zvyšné projekty získajú počty bodov na základe ich pomerného zastúpenia k projektu s najvyšším výkonom prepráv v TEUkm na sieti ŽSR (tzn. 40 bodov predstavuje najvyššiu hodnotu 100%, zvyšné projekty získajú počty bodov pomerovo na základe princípu priamej úmery).  Dôveryhodnosť a životaschopnosť projektu: 0 až 20 bodov  Životaschopnosť projektu predstavuje jeho komplexné hodnotenie, ktorého súčasťou je aj hodnotenie údajov jednotlivých ročných rozpočtov pokrývajúcich obdobie poskytnutia prostriedkov mechanizmu plus minimálne jeden ďalší rok.  Dôveryhodnosť projektu mimo parameter životaschopnosti projektu zvyšujú výsledky prieskumu trhu, ktorý zahŕňa napríklad predbežné zmluvy (vyjadrenie predbežného záujmu) s potenciálnymi zákazníkmi, respektíve skúsenosti a predchádzajúce operácie žiadateľa v danej oblasti podnikania.  Posudzovaný projekt musí dosiahnuť minimálne 60 bodov. |
| **Spôsob preukázania zo strany žiadateľa** |
| Predloženie ŽoPPM a opis projektu vrátane príloh. |
| **Spôsob overenia zo strany vykonávateľa** |
| Overenie ŽoPPM a posúdenie projektu.  V prípade, že bude v rámci výzvy predložený iba jeden projekt, bude bodovo ohodnotený na základe odborného posúdenia vykonávateľa. |

|  |
| --- |
| 1. **INFORMÁCIE PRE ŽIADATEĽA** |
|  |
| Informácie týkajúce sa tejto výzvy môže žiadateľ získať na webovom sídle vykonávateľa www.mindop.sk (Fondy EU/Plán obnovy a odolnosti SR/Intermodálna doprava) alebo na kontaktoch uvedených v časti A tejto výzvy. Vykonávateľ zverejní na svojom webovom sídle aj odpovede k najčastejšie kladeným otázkam (FAQ). |
| **Komunikácia so žiadateľom** |
| **Komunikácia v priebehu posudzovania ŽoPPM**  Komunikácia v priebehu posudzovania ŽoPPM bude prebiehať v systéme ISPO alebo v elektronickej podobe prostredníctvom portálu [www.slovensko.sk](http://www.slovensko.sk), cez službu „všeobecná agenda“. V prípade neúplnej ŽoPPM vykonávateľ vyzve žiadateľa na doplnenie ŽoPPM. Vykonávateľ môže žiadať doplnenie údajov, prípadne poskytnutie vysvetlení k predloženým údajom obsiahnutým v ŽoPPM alebo v jej prílohách alebo o doplnenie chýbajúcej prílohy. Žiadateľ môže ŽoPPM doplniť a predložiť opätovne za podmienky, že takáto ŽoPPM bude doplnená a podaná na základe vyzvania na doplnenie do 10 pracovných dní od vyzvania.  **Komunikácia výsledku posudzovania a hodnotenia ŽoPPM**  Ak ŽoPPM splní všetky podmienky poskytnutia prostriedkov mechanizmu určené vo výzve (úplná žiadosť) a zároveň projekt získa dostatočný počet bodov na pridelenie prostriedkov mechanizmu v rámci tejto výzvy, vykonávateľ oznámi túto skutočnosť žiadateľovi. Návrhy zmluvy o poskytnutí prostriedkov mechanizmu sú zasielané jednotlivým žiadateľom bezodkladne na základe poradia, až do výšky alokácie tejto výzvy. V prípade nedostatočnej alokácie prostriedkov mechanizmu ŽoPPM, ktoré splnili podmienky, nebudú pridelené prostriedky mechanizmu.  Ak ŽoPPM nesplní podmienky poskytnutia prostriedkov mechanizmu určených vo výzve a ide o prípad neúplnej ŽoPPM po nedostatočnom doplnení údajov alebo príloh, prípadne nedostatočnom poskytnutí vysvetlení na základe vyzvania žiadateľa a o prípad žiadosti, ktorej projekt nedosiahol dostatočné bodové hodnotenie, vykonávateľ oznámi túto skutočnosť žiadateľovi. V oznámení uvedie žiadateľovi aj odôvodnenie nesplnenia podmienok poskytnutia prostriedkov. |
| **Zmena a zrušenie výzvy** |
| Vykonávateľ je oprávnený výzvu podľa § 15 zákona o mechanizme zrušiť, ak nie je ďalej možné poskytovať prostriedky mechanizmu na základe výzvy[[3]](#footnote-4). Vykonávateľ je oprávnený zmeniť podmienky uvedené vo výzve, len ak táto zmena nevyvolá zmenu v posudzovaní už predložených žiadostí o prostriedky alebo ak zmena podmienok vyplýva zo zmeny všeobecne záväzných právnych predpisov. Informáciu o zmene výzvy vykonávateľ bezodkladne zverejní na svojom webovom sídle.  Vykonávateľ žiadosť o prostriedky mechanizmu predloženú do momentu zrušenia výzvy na predkladanie žiadostí o prostriedky mechanizmu, žiadateľovi vráti alebo žiadosť o prostriedky mechanizmu posúdi.  Zrušením výzvy na predkladanie žiadostí o prostriedky mechanizmu nie je dotknuté, ak bol žiadateľovi zaslaný návrh na uzatvorenie zmluvy o poskytnutí prostriedkov mechanizmu do zrušenia výzvy. Vo vzťahu k návrhu na uzatvorenie zmluvy o poskytnutí prostriedkov mechanizmu, ktorý bol zaslaný pred zrušením výzvy, sa podporne uplatnia ustanovenia všeobecného predpisu upravujúceho zmluvné vzťahy.  Vykonávateľ informuje NIKA o plánovanom zrušení alebo zmene výzvy zaslaním e-mailu na adresu príslušného vecného odboru NIKA[[4]](#footnote-5). Vykonávateľ bezodkladne zverejňuje informáciu o zrušení alebo zmene výzvy spolu so zdôvodnením jej zrušenia alebo zmeny na svojom webovom sídle [www.mindop.sk](http://www.mindop.sk). Zverejnená informácia musí byť na tomto webovom sídle vykonávateľa dostatočne viditeľná. Vykonávateľ informuje NIKA o zverejnení informácie o zrušení alebo zmene výzvy zaslaním e-mailu na [rrp\_vyzvy@vlada.gov.sk](mailto:rrp_vyzvy@vlada.gov.sk) v deň zverejnenia informácie o zrušení alebo zmene výzvy. NIKA zabezpečí zverejnenie informácie o zrušení alebo zmene výzvy na webovom sídle [Plánu](http://www.planobnovy.sk) obnovy.  Zrušenie alebo zmena výzvy nadobúda účinnosť dňom zverejnenia informácie o zrušení alebo zmene výzvy na webovom sídle vykonávateľa [www.mindop.sk](http://www.mindop.sk) alebo dňom stanoveným v informácii o zrušení alebo zmene výzvy, ak je tento dátum neskorší. |

|  |
| --- |
| 1. **PRÍLOHY VÝZVY** |
| **P1 - Tabuľkové prílohy k opisu projektu** |
| **P2 - Návrh zmluvy o poskytnutí prostriedkov mechanizmu** |
| **P3 - Všeobecné zmluvné podmienky (VZP)** |
| **P4 - Vzor formuláru s údajmi potrebnými na vyžiadanie výpisu z registra trestov** |
| **P5 - Vzor súhrnného čestného vyhlásenia** |

1. V prípade nesúladu webového znenia výzvy a plného znenia výzvy, je rozhodujúce plné znenie výzvy uvedené v prílohe webového/formulárového znenia výzvy. [↑](#footnote-ref-2)
2. Po „odkliknutí“ žiadosti systém ISPO vygeneruje žiadosť vo formáte .pdf s unikátnym kódom, základnými údajmi a zoznamom nahratých príloh. [↑](#footnote-ref-3)
3. Napr. ak došlo k zmene Plánu obnovy a investícia sa už viac nebude realizovať, alebo ak sa vyskytli dôvody, pre ktoré nemožno od vykonávateľa požadovať, aby vo vyhlásenej výzve pokračoval, najmä ak sa zistilo porušenie zákona o mechanizme alebo iných predpisov SR a EÚ. [↑](#footnote-ref-4)
4. [spo\_evsd@vlada.gov.sk](mailto:spo_evsd@vlada.gov.sk), [spo\_vzdelavanie@vlada.gov.sk](mailto:spo_vzdelavanie@vlada.gov.sk), [spo\_zdravotnictvo@vlada.gov.sk](mailto:spo_zdravotnictvo@vlada.gov.sk), [spo\_zelenaekonomika@vlada.gov.sk](mailto:spo_zelenaekonomika@vlada.gov.sk) [↑](#footnote-ref-5)